РЕГЛАМЕНТ (ЕО) № 1175/2008 НА КОМИСИЯТА
от 27 ноември 2008 година
за изменение и поправка на Регламент (ЕО) № 1974/2006 за определянето на подробни правила за прилагане на Регламент (ЕО) № 1698/2005 на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1698/2005 на Съвета от 20 септември 2005 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 91 от него,
като има предвид, че:
(1)
Регламент (ЕО) № 1698/2005 установява единна правна рамка за подпомагане на развитието на селските райони в цялата Общност чрез ЕЗФРСР. Регламент (ЕО) № 1974/2006 на Комисията (2) допълва тази рамка, въвеждайки подробни правила за изпълнение.
(2)
Член 57, параграф 2 от Регламент (ЕО) № 1974/2006 съдържа подробни разпоредби за прилагането на член 88 от Регламент (ЕО) № 1698/2005 по отношение на правилата за прилагане за държавните помощи в случаите, когато държавите-членки осигуряват финансиране в допълнение към помощта от Общността, и за прилагането на член 89 от Регламент (ЕО) № 1698/2005 по отношение на допълнителното национално финансиране извън обхвата на член 36 от Договора. Целесъобразно е в посочения член да бъдат включени някои мерки, свързани с горското стопанство. Съответно трябва да се измени и текстът на точка 9, буква Б от приложение II към Регламент (ЕО) № 1974/2006.
(3)
Член 63, параграф 8 от Регламент (ЕО) № 1974/2006 съдържа подробни разпоредби относно обмена на данни между Комисията и държавите-членки в случай на непреодолима сила или извънредни обстоятелства, по-специално при неизправности в системата или при липса на трайна връзка. За да бъдат използвани пълноценно съществуващите технически средства, от практическа гледна точка е целесъобразно да се разреши предаването на документи с помощта на други електронни средства в допълнение към възможността за предаване на документите на твърд носител.
(4)
Приложение V към Регламент (ЕО) № 1974/2006 определя коефициентите за преобразуване на броя на животните в брой животински единици съгласно член 27, параграф 13 от същия регламент. По отношение на коефициента за преобразуване за категорията „други домашни птици“ е допусната печатна грешка. За да бъдат отчетени особеностите на някои домашни птици, следва да се допусне увеличаването на коефициента за преобразуване. Следователно приложение V трябва да бъде изменено.
(5)
Член 44а от Регламент (ЕО) № 1290/2005 на Съвета от 21 юни 2005 година относно финансирането на Общата селскостопанска политика (3) задължава държавите-членки да осигуряват ежегодно ex-post публикуване на списък на бенефициерите на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР), както и на сумите, получени от всеки бенефициер от всеки от тези фондове. Регламент (ЕО) № 259/2008 на Комисията от 18 март 2008 година за установяване на подробни правила за прилагане на Регламент (ЕО) № 1290/2005 на Съвета относно публикуването на информация за получателите на средства от Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР) (4) съдържа правила относно съдържанието, формата и датите на публикациите на информацията за бенефициерите. Точка 2.1, втората алинея от приложение VI към Регламент (ЕО) № 1974/2006 установява определени отговорности на управляващия орган във връзка с публикуването на информация относно бенефициерите, които получават помощ по програмите за развитие на селските райони. За да бъде избегнато дублирането на разпоредби по едни и същи въпроси, е целесъобразно в приложение VI към Регламент (ЕО) № 1974/2006 да се заличи втората алинея от точка 2.1.
(6)
Регламент (ЕО) № 1974/2006 трябва съответно да се измени.
(7)
Мерките, предвидени в настоящия регламент, са в съответствие със становището на Комитета за развитие на селските райони,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1974/2006 се изменя, както следва:
1.
Член 57, параграф 2 се заменя със следния текст:
„2. Програмите за развитие на селските райони могат да включват държавни помощи, предвидени като финансиране от държавите-членки в допълнение към помощта от Общността съгласно член 88 от Регламент (ЕО) № 1698/2005 - за мерките по членове 25, 43-49 и 52 от посочения регламент и за проектите по мерките по членове 21, 24, 28, 29 и 30 от него, или като допълнително национално финансиране съгласно член 89 от посочения регламент - за мерките по членове 25, 27, 43-49 и 52 от посочения регламент и за проектите по мерките по членове 21, 24, 28, 29 и 30 от него, които са извън обхвата на член 36 от Договора, само ако държавните помощи са определени съгласно точка 9, буква Б от приложение II към настоящия регламент.“
2.
В член 63 параграф 8 се заменя със следния текст:
„8. В случаи на непреодолима сила или извънредни обстоятелства, особено при неизправности в системата или при липса на трайна връзка, държавата-членка може да предава на Комисията документите си на твърд носител или с помощта на други подходящи електронни средства. За тези начини на предаване на документи се изисква предварително официално съгласие от Комисията.
След като отпадне причината за непреодолимата сила или извънредните обстоятелства, които не позволяват използването на системата, държавата-членка въвежда в системата съответните документи. В този случай за дата на изпращането им ще се счита датата на предаване на документите на твърд носител или с помощта на други подходящи електронни средства.“
3.
Приложения II, V и VI се изменят в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 ноември 2008 година.